Document ID: 32011R0524

REGOLAMENT TAL-KUMMISSJONI (UE) Nru 524/2011
tas-26 ta’ Mejju 2011
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għal bifenil, deltametrin, etofumesat, iżopirażam, propikonażol, pimetrożin, pirimetanil u tebukonażol f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf [fl-ikel u fl-għalf jew fuqhom] li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għad-deltametrin, l-etofumeżat, il-propikonażol, il-pimetrożin u l-pirimetanil il-livelli massimi tar-residwu (LMR) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għat-tebukonażol, il-LMR ġew stabbiliti fil-Parti A tal-Anness III tar-Regolament (KE) Nru 396/2005. Għall-iżopirażam l-LMR ma ġew stabbiliti f'ebda Anness tar-Regolament (KE) Nru 396/2005, għalhekk kien japplika l-valur iffissat ta’ 0,01 mg/kg. Sa issa għadhom ma ġew stabbiliti ebda LMR speċifiċi għall-bifenil u din is-sustanza lanqas ma ġiet inkluża fl-Anness IV tar-Regolament (KE) Nru 396/2005. Il-bifenil fiż-żmien kien jintuża bħala prodott għall-ħarsien tal-pjanti. Bi qbil mal-Artikolu 18(1)(b) tar-Regolament (KE) Nru 396/2005, għandu japplika l-LMR ffissat ta’ 0,01 mg/kg għall-prodotti kollha elenkati fl-Anness I tiegħu.
(2)
Fil-kuntest ta’ proċedura, skont id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-ħarsien tal-pjanti (2), għall-awtorizzazzjoni ta’ prodott għall-ħarsien tal-pjanti li fih is-sustanza attiva pimetrożin għall-użu fuq il-weraq tal-ispinaċi, tal-burdlieqa, u tal-pitravi, saret applikazzjoni skont l-Artikolu 6(1) tar-Regolament (KE) Nru 396/2005 biex isiru l-emendi għall-LMR eżistenti.
(3)
Fir-rigward tad-deltametrin, din l-applikazzjoni saret għall-użu fuq il-patata. Fir-rigward tal-etofumeżat, din l-applikazzjoni saret għall-użu fl-infużjonijiet tal-weraq u l-fjuri tal-ħxejjex aromatiċi, u għas-sagħtar. Rigward l-iżopirażam, din l-applikazzjoni saret għall-użu fuq għadd ta’ ċereali. Rigward il-propikonażol, din l-applikazzjoni saret għall-użu fl-għeneb għall-mejda u tal-inbid, u fuq it-tuffiegħ. Rigward il-pirimetanil, din l-applikazzjoni saret għall-użu fuq il-piżelli bil-miżwed. Fir-rigward tat-tebukonażol, din l-applikazzjoni saret għall-użu fuq frott taċ-ċitru differenti.
(4)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew ivvalutati mill-Istati Membri kkonċernati u r-rapporti ta’ valutazzjoni tressqu lill-Kummissjoni.
(5)
Fir-rigward tal-bifenil, il-Kummissjoni rċeviet tagħrif mill-Ġermanja u mingħand operaturi kummerċjali, li wera l-preżenza tal-bifenil fuq il-ħxejjex aromatiċi friski u fl-infużjonijiet tal-ħxejjex aromatiċi li kien fihom reżidwi tal-pestiċida ogħla mil-LMR ffissat. Il-Ġermanja ressqet rapport ta’ valutazzjoni u għarrfet li minħabba l-preżenza ta’ din is-sustanza kullimkien, u minn sorsi differenti, mhuwiex possibbli li jiġu prodotti l-ħxejjex aromatiċi, it-te, il-ballerini (rose hips - Solanum nigrum), il-ħwawar u l-infużjonijiet tal-ħxejjex aromatiċi li fihom reżidwi tal-bifenil konformi mal-LMR. B'referenza għall-proċedura deskritta fl-Artikolu 16(1)(a) tar-Regolament (KE) Nru 396/2005, il-Ġermanja applikat għal-LMR temporanji biex il-prodotti affettwati jkunu jistgħu jitqiegħdu fis-suq.
(6)
L-Awtorità Ewropea dwar is-Sikurezza Alimentari, minn hawn 'il quddiem “l-Awtorità”, evalwat l-applikazzjonijiet u r-rapporti ta’ valutazzjoni, u eżaminat b'mod partikolari r-riskji għall-konsumatur u, fejn rilevanti, għall-annimali, u tat l-opinjonijiet motivati dwar il-LMR proposti (3). Għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(7)
Fl-opinjonijiet motivati tagħha, l-Awtorità kkonkludiet li r-rekwiżiti kollha fir-rigward tad-dejta ġew sodisfatti u li l-emendi għall-LMR mitluba mill-applikanti kienu aċċettabbli fir-rigward tas-sikurezza tal-konsumatur abbażi tal-evalwazzjoni tal-espożizzjoni tal-konsumatur għal 27 grupp ta’ konsumaturi Ewropej speċifiċi. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-espożizzjoni tul il-ħajja għal dawn is-sustanzi permezz ta’ konsum tal-prodotti kollha tal-ikel li jista' jkun fihom dawn is-sustanzi, u lanqas l-espożizzjoni fil-medda qasira ta’ żmien minħabba konsum estrem tal-prodotti kkonċernati ma wriet li kien hemm riskju li l-konsum aċċetabbli ta’ kuljum (DAK) jew li d-doża ta’ referenza akuta (DRA) ma nqabżet.
(8)
Għall-bifenil, l-Awtorità rrikkmandat biss li jitgħollew dawk l-LMR li għalihom id-dejta wriet li kien meħtieġ. Wissiet ukoll li minħabba problemi analitiċi, f'ċerti każi jista' ma jkunx possibbli li jiġu rinforzati l-LMR attwalli, u ssuġġeriet li l-inqas limitu ta’ determinazzjoni analitika (LOD) għal dawn l-uċuħ jista' jitgħolla. Dan ġie kkonfermat b'tagħrif li nġab mil-laboratorju ta’ referenza tal-UE.
(9)
Imsejsa fuq l-opinjonijiet motivati tal-Awtorità u b’kunsiderazzjoni tal-fatturi rilevanti għas-suġġett ikkunsidrat, l-emendi xierqa għall-LMR jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(10)
Ir-Regolament (KE) Nru 396/2005 għandu għalhekk jiġi emendat skont dan.
(11)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Mejju 2011.

Labels: 0
6